SKRIFTLIG FORESPØRGSEL E-3255/01

af Daniela Raschhofer (NI) til Kommissionen

(23. november 2001)

Om: Gennemførelse af programmer og støtte til grænseregioner

Michel Barnier, kommissionsmedlem med ansvar for regionalpolitik, redegjorde den 9. oktober 2001 i en tale til Udvalget om Regionalpolitik, Transport og Turisme for gennemførelsen af programmerne til fordel for grænseregionerne. Han konstaterede bl.a., at Kommissionen inden for rammerne af mål 1-støtten havde godkendt 112 af 114 programmer. Desuden fremhævede han succes'en med Interreg og oplyste, at 103 af de 156 godkendte regioner allerede havde ansøgt i år. Desuden behandlede Michel Barnier ISPA og konstaterede, at decentraliseringen i forbindelse med førtiltrædelsesstøtten ikke gennemføres i år, da ansøgerlandene endnu ikke er klar til det.

I forbindelse med denne tale bedes Kommissionen oplyse følgende:

1. Hvilke programmer er der mere præcist tale om i forbindelse med mål 1-støtte? For hvilke projekter fra hvilke regioner er der allerede fastlagt finansielle rammer? (Der anmodes om en detaljeret liste)

2. Hvor mange af de 103 allerede modtagne ansøgninger inden for rammerne af Interreg stammer fra Østrig?

3. Hvilke ansøgninger er nu godkendt inden for rammerne af Interreg, og hvor store beløb har Unionen bevilget til de enkelte projekter? (Der anmodes om en detaljeret liste)

4. Hvornår påtænker Kommissionen at gennemføre decentraliseringen af ISPA, og hvilken præcis støtte til gennemførelsen af decentraliseringen af ISPA i de central- og østeuropæiske stater har Kommissionen planlagt?

Svar afgivet på Kommissionens vegne af Michel Barnier

(11. februar 2002)

1. Det ærede medlem og Europa-Parlamentets sekretariat modtager direkte fra Kommissionen en liste over de 113 mål 1-programmer, som er blevet samfinansieret i programmeringsperioden 2000-2006, med angivelse af de relevante beløb.

2. De 156 regioner, som det ærede medlem omtaler, har modtaget støtte til innovative foranstaltninger og ikke i henhold til fællesskabsinitiativet Interreg.

Alle Interreg-programmer udarbejdes pr. definition af mere end en medlemsstat, men en medlemsstat kan indgive programforslag på vegne af alle berørte medlemsstater. Alle Interreg-programmer, som involverer Østrig, er blevet fremlagt. Følgende programmer er blevet godkendt som grænseoverskridende foranstaltninger under Interreg III:

>TABELPOSITION>

Følgende programmer, som omfatter Østrig, blev godkendt i slutningen af 2001 inden for rammerne af den transnationale del af Interreg III:

>TABELPOSITION>

Endelig deltager Østrig inden for rammerne af Interreg III i Østzone-programmet sammen med Tyskland, Italien og Grækenland. EU's bidrag hertil udgør 60 mio. EUR.

3. Den samlede liste over programmer, som er vedtaget under Interreg og de tilhørende budgetter for programmeringsperioden 2000-2006, sendes direkte til det ærede medlem og Parlamentets sekretariat.

4. Det juridiske grundlag for en decentralisering af ISPA findes i artikel 12 i Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien(1). Flere forudsætninger skal være på plads for at kunne decentralisere det strukturpolitiske førtiltrædelsesinstrument (ISPA), bl.a. med hensyn til strukturer, tilskudsforvaltning og intern kontrol. Der skal bl. a. være en uafhængig revisionsfunktion og effektive regnskabsmæssige og finansielle rapporteringssystemer, som opfylder internationale revisionsnormer. Desuden skal centralregeringen sikres finansiel kontrol over de implementerende organer. Målet er at gå over til efterfølgende kontrol af projekterne i stedet for forudgående godkendelse. En decentralisering af muligheden for forhåndsgodkendelse af projekter kræver, at Kommissionen træffer beslutning herom baseret på en grundig analyse af projektforvaltningskapaciteten og finanskontrolprocedurerne i de enkelte lande. Samtidig skal bestemmelserne vedrørende udbud, udbudsvurdering, tildeling af kontrakter og gennemførelse af EU's direktiver for offentlige indkøb være opfyldt.

En decentralisering kan muligvis ikke gennemføres samtidig i alle de ti kandidatlande, som er omfattet af ISPA. Kommissionen har opfordret landene til at anvende ISPA-midlerne til faglig bistand for at fremme reformen af forvaltnings- og styringsfunktionerne som forberedelse af decentraliseringen. Faglige bistandsprojekter er under gennemførelse i en række kandidatlande, og målet er at få et bredt implementeringssystem på plads i løbet af 2002 i en række lande og sektorer (afhængig af udviklingen er det usandsynligt, at kravet om forudgående projektgodkendelse kan fraviges inden for transport- og miljøsektoren på samme tid).

På visse områder kan kandidatlandene også udnytte den faglige bistand, som allerede står til rådighed gennem Phare og Sigma.

(1) EFT L 161 af 26.6.1999.